Aquest monogràfic no tracta de les normes que ha de complir la publicitat de medicaments d'ús humà, sinó que pretén resumir com es pot aconseguir elaborar una publicitat de qualitat.
L'excel·lència és la peculiaritat de ser bo en el seu gènere, no és un luxe, sinó una aspiració absolutament necessària.
Aquest hauria de ser el repte i l'element indispensable de la indústria farmacèutica.
Si podem parlar d'excel·lència voldrà dir que les coses s'estan fent bé.
Des de la Secció de Vigilància i Publicitat dels Medicaments lluitem per aconseguir que la publicitat de medicaments elaborada pels laboratoris farmacèutics sigui excel·lent i volem posar de manifest la necessitat de fer un pas endavant cap a la qualitat a través de l'estreta col·laboració entre ambdues parts.
En aquest sentit, com a òrgan de vigilància, hem d'impulsar l'excel·lència des de la formació i la cooperació, treballant amb les empreses i les entitats implicades i unificant esforços per assolir aquest objectiu.
En l'era del progrés tecnològic, en la millora contínua dels serveis i en la innovació en els processos, la indústria farmacèutica ha de ser capaç de fer que la tecnologia aporti eficiència i sigui un valor afegit a la publicitat.
Sols així podrem aproximar-nos a l'excel·lència.
La publicitat de medicaments té unes directrius que s'han de complir obligatòriament.
Abans d'elaborar un material publicitari, sigui quin sigui el mitjà, s'han de conèixer perfectament quins són els límits.
Qualsevol estratègia no és vàlida, no tots els missatges són admissibles, les imatges han de ser respectuoses i el contingut s'ha d'adaptar al que estableix la normativa.
A més, cal insistir en el fet que el medicament no és un bé de consum.
L'EXCEL·LÈNCIA EN LA PUBLICITAT AL PÚBLIC
L'objectiu de la publicitat és la venda d'un producte.
Però convé recalcar que en aquest cas es tracta de publicitat de medicaments.
Tot i que ara ja no necessita autorització administrativa prèvia, cal recordar que les autoritats sanitàries vetllen per garantir que els continguts publicitaris compleixin les normes i perquè es faci correctament.
Les companyies farmacèutiques s'esforcen per aconseguir satisfer les necessitats dels consumidors, però, a més d'exhortar sempre a consultar el professional, també han de procurar induir el públic a fer un consum responsable dels medicaments.
Les frases que es facin servir han de transmetre el valor del producte i els beneficis que aquest ofereix als possibles usuaris, així com informar de les seves característiques i ressaltar-ne els atributs, però no poden potenciar el desig de consumir-lo, com es podria fer amb altres productes.
A més, la publicitat de medicaments que s'adreci al públic ha de complir les indicacions i prohibicions que estableix la legislació vigent.
Els missatges han de ser senzills, clars, que no indueixin a confusió, i també han de ser considerats amb les persones.
Les imatges poden aportar un valor afegit al producte, però sempre respectant els criteris del bon gust.
L'EXCEL·LÈNCIA EN LA PUBLICITAT AL PROFESSIONAL
Per a una correcta prescripció i dispensació dels medicaments, cal estar al corrent de les seves característiques i ningú és més coneixedor dels seus productes que el laboratori titular de l'autorització de comercialització.
És per això que la indústria ha d'elaborar i distribuir als professionals una publicitat que contingui informació indispensable sobre el medicament i les seves característiques, amb les indicacions, propietats i forma farmacèutica.
A més, la publicitat de medicaments adreçada a les persones facultades per prescriure o dispensar medicaments ha de respectar el que disposa la normativa vigent en matèria de publicitat.
Així és que la publicitat que s'adreci a aquest col·lectiu, a més de promocionar el producte i d'incitar a la prescripció o dispensació, ha de descriure les propietats del medicament, aportar-hi un valor afegit, i també transmetre coneixements que serveixin als professionals a l'hora de seleccionar la teràpia més adient.
D'altra banda, l'era digital comporta el desenvolupament de noves maneres de fer publicitat, això no vol dir que aquesta no hagi de tenir la qualitat i la seriositat que el producte es mereix i que no s'hagi de tenir el mateix control que el d'aquella que es distribueix en paper.
Els mitjans tradicionals estan perdent protagonisme davant l'auge creixent de les TIC, la qual cosa exigeix al sector farmacèutic l'esforç de diversificar els punts de contacte.
L'EXCEL·LÈNCIA EN LES COMUNICACIONS
Comunicar tota l'activitat publicitària és una de les obligacions que han de complir els laboratoris farmacèutics.
Com a òrgan de control de la publicitat de medicaments adreçada als professionals, tenim el compromís de revisar cadascuna d'aquestes comunicacions.
És per això que s'han de fer les comunicacions posant el màxim d'interès a fer-ho el millor possible, formant les persones encarregades d'aquesta tasca i verificant que tot estigui correcte, de manera que aportar totes les dades del formulari ens ajuda a avaluar correctament la publicitat comunicada.
A més, adjuntar-hi una bona imatge del material i que sigui tal com es presenta davant el professional fa que la revisió sigui més àgil i fàcil, a més d'evitar possibles requeriments.
També és convenient acompanyar la comunicació d'un patrocini del programa correcte de l'acte patrocinat i una imatge del suport vàlid que faci possible identificar perfectament el mitjà comunicat.
Recordeu que... podrem arribar a l'excel·lència sempre que es faci una publicitat de qualitat dels medicaments i ens esforcem per millorar-la.
Aprofitem l'avinentesa per desitjar-vos a tots un bon any 2020 i animar-vos a continuar treballant plegats per seguir millorant la qualitat de la publicitat dels medicaments.
Secció de Vigilància i Publicitat dels Medicaments del Servei d'Ordenació i Qualitat Farmacèutiques.